Diari Oficial de la Generalitat Valenciana


Sumari del DOGV 2273, del 24-05-1994 (1994/831523)

RESOLUCIÓ de 13 de maig de 1994, de la Direcció General de Relacions amb les Corts i del Secretariat del Govern, per la qual es disposa la publicació del Conveni de Col laboració entre la Generalitat Valenciana i l'Empresa Nacional d'Electricitat, SA (ENDESA), per a l'increment de mitjans en el mesurament de contaminants atmosfèrics en les comarques del Maestrat i dels Ports.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2273

Data del DOGV
:   24-05-1994

Secció del DOGV
:   ALTRES DISPOSICIONS

Número del document
:   1994/831523


Data del document
:   13-05-1994

Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 13 de maig de 1994, de la Direcció General de Relacions amb les Corts i del Secretariat del Govern, per la qual es disposa la publicació del Conveni de Col·laboració entre la Generalitat Valenciana i l'Empresa Nacional d'Electricitat, SA (ENDESA), per a l'increment de mitjans en el mesurament de contaminants atmosfèrics en les comarques del Maestrat i dels Ports. [94/3334]  
Subscrit, després de la tramitació prèvia reglamentària, entre la Generalitat Valenciana i l'Empresa Nacional d'Electricitat, SA (ENDESA), el dia 23 de març de 1994, un conveni de col·laboració per a l'increment de mitjans en el mesurament de contaminants atmosfèrics en les comarques del Maestrat i dels Ports, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis, amb el número 0146/94, i que figura com a annex d'aquesta resolució.  
València, 13 de maig de 1994.- El director general de Relacions amb les Corts i del Secretariat del Govern.  
ANNEX  
Conveni de Col·laboració entre la Generalitat Valenciana i l'Empresa Nacional d'Electricitat, SA (ENDESA), per a l'increment de mitjans en el mesurament de contaminants atmosfèrics en les comarques del Maestrat i dels Ports.  
València, 23 de març de 1994  
REUNITS  
D'una banda, Emèrit Bono i Martínez, conseller de Medi Ambient de la Generalitat Valenciana, en nom i representació d'aquesta, degudament facultat per a aquest acte per acord del Consell de data 25 de gener de 1994.  
I d'altra, Feliciano Fuster, president de l'Empresa Nacional d'Electricitat, SA, d'ara endavant ENDESA, en nom i representació d'aquesta institució, segons poders atorgats per la Comissió Executiva del Consell d'Administració de 12 de març de 1987.  
Ambdues parts es reconeixen mútuament la capacitat i competència per a signar aquest conveni i,  
MANIFESTEN  
I. Que la Conselleria de Medi Ambient té atribuïdes les competències en matèria de vigilància de la contaminació atmosfèrica per raó del que es disposa en el Decret 12/91, de 29 de juliol, del president de la Generalitat Valenciana.  
II. Que ENDESA té instal·lada a Andorra (Terol) una central tèrmica generadora de vessaments a l'atmosfera, per la qual cosa necessita una vigilància ambiental a les seues rodalies i més concretament a les comarques dels Ports i el Maestrat; i que ENDESA disposa d'una ampla xarxa de mesurament de contaminants atmosfèrics que desitja ampliar amb estacions automàtiques de control, que seran operades, amb completa independència, pels serveis de la Conselleria de Medi Ambient de la Generalitat Valenciana.  
III. Que tant la Conselleria de Medi Ambient com ENDESA tenen interés que s'incrementen els mitjans de vigilància instal·lats per ENDESA, als efectes de tenir coneixement de la contaminació ambiental en temps reial i afavorir les tasques preventives en els casos necessaris.  
IV. Que la Conselleria de Medi Ambient, inclouria els dispositius de vigilància que s'instal·len en el context de la Xarxa de Control de la Qualitat de l'Aire prevista per a la província de Castelló, circumstància que enfortirà el coneixement real respecte a l'origen, dinàmica i comportament dels contaminants atmosfèrics a la dita província i, particularment, a les comarques del Maestrat i Els Ports.  
V. Que el Consell de la Generalitat Valenciana, en la sessió del 25 de gener de 1994 autoritzà el conseller de Medi Ambient a signar aquest conveni.  
I de conformitat amb tot el que ha estat exposat, acorden la formalització d'aquest conveni, conformement a les següents  
CLÀUSULES  
Primera  
És objecte d'aquest conveni incrementar els mitjans de vigilància i control de la contaminació atmosfèrica a les àrees de possible influència de les emissions a l'atmosfera procedents de la Central Tèrmica d'Andorra, mitjançant la instal·lació de tres estacions automàtiques.  
Segona  
L'empresa ENDESA es compromet a portar a cap abans d'un any a partir de la signatura aquest conveni, l'adquisició, instal·lació i posada en marxa de tres estacions automàtiques de control de la contaminació atmosfèrica, que seran propietat d'aquesta empresa, que s'hauran d'ubicar on la Conselleria de Medi Ambient li indique i que disposaran de la seguent instrumentació:  
- Monitor d'SO2.  
- Monitor d'NO, NO2 i NOx.  
- Monitor d'O3  
- Monitor de partícules (radiació beta).  
- Estació meteorològica (torre de 10 m.), amb sensors de velocitat i direcció del vent, humitat relativa, radiació solar, temperatura i pluviometria.  
- Equip de calibratge de gasos.  
- Sistema de condicionament tèrmic per a l'estació.  
- Suport i accessoris per a la posada en marxa de l'estació.  
ENDESA també es compromet a la instal·lació del maquinari (Hardware) i programari (Software) requerits per a la integració amb la resta d'estacions de la xarxa que disposa la Conselleria de Medi Ambient, i la incorporació a la Central de Dades de la Conselleria de Medi Ambient.  
ENDESA, així mateix, s'obliga a costejar els terrenys, les autoritzacions, les llicències, els permisos i els estudis necessaris per a la instal·lació de les tres estacions, gestió que serà realitzada per la Federació Valenciana de Municipis i Províncies amb els ajuntaments on es localitzen els emplaçaments de les estacions.  
Tercera  
La Conselleria de Medi Ambient es compromet a l'elecció dels tres emplaçaments, al manteniment i operació de les tres estacions instal·lades per ENDESA quan finalitze la garantia, incloent en el manteniment tant les tasques preventives com les correctives, i a l'explotació i gestió de les dades subministrades per les aquestes estacions.  
La Conselleria de Medi Ambient es compromet a comunicar la informació generada en les estacions a ENDESA, amb la periodicitat que ambdues parts estimen convenient; i reconeix el dret d'ENDESA a tenir accés directe, pels seus propis mitjans, a les dades generades en les estacions remotes.  
Quarta  
Aquest conveni no genera prestacions econòmiques per a la Generalitat Valenciana per a l'any 1994. Les despeses de manteniment i operació que origine el funcionament d'aquestes estacions, finalitzat el període de garantia, seran tingudes en compte de forma conjunta amb les derivades del manteniment de la resta d'estacions de control de la qualitat de l'aire de la Conselleria de Medi Ambient.  
Cinquena  
La vigència d'aquest conveni serà de 10 anys a partir de la seua signatura.  
Sisena  
El contingut d'aquest conveni podrà modificar-se i concretar-se mitjançant la signatura d'ambdues parts d'una addenda.  
Setena  
En cas d'incompliment per part d'ENDESA, durant el primer any de vigència, del que s'estableix en aquest conveni, el conseller de Medi Ambient de la Generalitat Valenciana podrà, després de l'audiència prèvia a l'altra part, rescindir-lo.  
Vuitena  
Aquest conveni té caràcter administratiu, i la Conselleria de Medi Ambient es reserva totes les facultats que li corresponen a l'efecte del seu compliment, interpretació i execució.  
I perquè conste als efectes escaients, en prova de conformitat, les parts signen aquest document per triple exemplar i a un sol efecte al lloc i en la data indicats dalt.  
El conseller de Medi Ambient: Emèrit Bono i Martínez.- El president de l'Empresa Nacional d'Electricitat, SA: Feliciano Fuster.